ගැමි ජනතාව මුලාකරමින් නීති විරෝධී ලෙස පිරමීඩ ක්‍රමයට මුදල් රැස්කිරීමට සාමාජික සාමාජිකාවන් බඳවා ගනිමින් පිහිටුවාගෙන ඇති මූල්‍ය සංවිධානයක තොරතුරු හෙළිකර ගෙන ඇති පුත්තලම පොලිස් කොට්ඨාසයේ වංචා විමර්ශන අංශයේ නිලධාරීන්, ඊට සම්බන්ධ යැයි සැකපිට සමෘද්ධි සංවර්ධන නිලධාරිනියක සහ ඇගේ සැමියා අත්අඩංගුවට ගෙන ඇත.සමාගම් ආඥා පනත යටතේ සමාගමක් වශයෙන් රජයේ ලියාපදිංචි කරගෙන ඇති මෙම සංවිධානයට බැඳීමෙන් අනාගතයේ ලබාගත හැකි වෙන මහා පරිමාණ ප්‍රතිලාභ රැසක් පෙන්වා දෙමින් ගම්වාසීන් මුලාකරමින් මෙම සංවිධානයට සාමාජික සාමාජිකාවන් බඳවාගෙන ඇති අතර, ඒ සඳහා එක් අයෙකුගෙන් අයකරගෙන ඇති සාමාජික ගාස්තුව රුපියල් 54500 කි.මෙම සංවිධානයට අලුතෙන් සාමාජිකයකු හෝ සාමාජිකාවක් බඳවා දෙන අයෙකුට රුපියල් 2500 ක මුදලක් හා තවත් වටිනා ත්‍යාගයක් බැගින් ලබාදීමේ උපාය ක්‍රම වැඩසටහනක් ද මෙහිදී ක්‍රියාත්මක වී ඇති බවටද තොරතුරු හෙළිකරගෙන ඇති පොලිසියේ වංචා විමර්ශන නිලධාරීන්, මේ වන විට එලෙසින් සාමාජික සාමාජිකාවන් 350 ත් 400 ත් අතර සංඛ්‍යාවක් බඳවාගෙන ඇති බවට ද තොරතුරු අනාවරණය කරගෙන ඇත.ඉහත තොරතුරු හෙළිකර ගත් විමර්ශන නිලධාරීන් මේ සම්බන්ධයෙන් සැකපිට පුත්තලම අට්ටවිල්ලුව ප්‍රදේශයේ සමෘද්ධි සංවර්ධන නිලධාරිනියක සහ ඇගේ සැමියාත් පොලිස් අත්අඩංගුවට ගෙන ඇත.මෙසේ අත්අඩංගුවට ගෙන ඇති එක් අයකු සමෘද්ධි නිලධාරිනියක් බැවින්, ගම් මට්ටමේ සමෘද්ධිලාභීනුත් මෙයට සම්බන්ධ කරගෙන ඇත්දැයි සැකකරන පොලිසිය ඒ පිළිබඳව විධිමත් පරීක්‍ෂණයක් ක්‍රියාත්මක කර ඇත.වයඹ බටහිර නියෝජ්‍ය පොලිස්පති රවී විජේගුණවර්ධන, පුත්තලම කොට්ඨාස පොලිස් අධිකාරි එච්. එම්. ධර්මසේන යන මහත්වරුන්ගේ උපදෙස් පරිදි පුත්තලම සහකාර පොලිස් අධිකාරි අයි. ජී. සුගතපාල මහතාගේ අධීක්‍ෂණය යටතේ පුත්තලම කොට්ඨාස වංචා විමර්ශන අංශයේ ස්ථානාධිපති උප පොලිස් පරීක්‍ෂක ආර්. අයි. ඩී. සේමසිංහ මහතා ප්‍රමුඛ පොලිස් කණ්ඩායමක් වැඩිදුර පරීක්‍ෂණ පවත්වති..